Dan planeta Zemlje
2024-04-19 18:30 - 20:00 (Europe/Zagreb) | Knjižnica Marije Jurić Zagorke, Krvavi most 2, Zagreb, Croatia (Local Name: Hrvatska)
Povodom Dana planeta Zemlje i u suradnji s Međunarodnom mrežom Poets of the Planet u našoj će se knjižnici održati pjesničko čitanje. Sudjeluju Bogdan Arnautović, Lana Derkač, Biserka Goleš Glasnović, Ivan Herceg, Miroslav Kirin, Marija Lamot, Sonja Manojlović, Davor Šalat, Tomislav Šovagović, Kristina Špiranec, Marina Šur Puhlovski i Sonja Zubović. Program će voditi Lana Derkač i Davor Šalat.

HNK u Osijeku: ČARUGA
2024-04-19 19:00 - 21:00 | HNK u Osijeku, Županijska 9, Osijek, Slavonija, 31000, Croatia (Local Name: Hrvatska)
Komedija Čaruga dramatičara i prevoditelja Ivana Kušana poseban je fenomen u korpusu hrvatske drame. Popularnost koju je tekst stekao već nakon prve izvedbe Teatra u gostima, 1976., otvorila je vrata brojnim ostalim izvedbama. Naposljetku je prema ovoj komediji 1991. snimljen i film u režiji Rajka Grlića. Čaruga je zarazno duhovit tekst o razbojniku i „obljubitelju“ ženskih bića Jovanu Stanisavljeviću, ali i (kako to sam autor naglašava) teška, istodobno vjerodostojna tragedija gospodina Jurja Ardonjaka iz Feričanaca u Slavoniji koji je umoren u najneobičnijim okolnostima poradi ljubavi nevjerne mu i bludne supruge koju je dotična osjećala prema mjerniku Borisu Možboltu, ljubavi koja je udanu gospođu nagnala da unajmi lupeškog harambašu Jovu… Ovaj sad već „slavonski“ klasik koji alkemijski surovo obraća u komiku će na pozornici premijerno zaigrati 14. listopada 2022. u režiji nedvojbeno komediji vičnog Borisa Svrtana. Uz sjajnu podjelu s Aljošom Čeplom u naslovnoj ulozi, Miroslavom Čabrajom kao umorenim veleposjednikom, Antoniom Mrkonjić koja igra njegovu nevjernu suprugu, Matijom Kačanom, Antoniom Jakupčevićem, Mateom Grabić Ćaćić, Duškom Modrinićem, Ivanom Ćaćićem i Mariom Radeom koji igraju aktere ove komične „drame“, sve upućuje da ćemo se suočiti s ljubavlju na prvi pogled.

Omer Rak, predstavljanje knjige Okultni duh moderne. Arhitekt Alois Vjekoslav Bastl alias astrolog Uranus i njegovo doba
2024-04-19 19:30 - 20:30
KGZ – Knjižnica i čitaonica Bogdana Ogrizovića
Predstavljanje knjige Omera Raka, Okultni duh moderne. Arhitekt Alois Vjekoslav Bastl alias astrolog Uranus i njegovo doba održat će se u petak, 19. travnja 2024. u KGZ – Knjižnica i čitaonica Bogdana Ogrizovića, Preradovićeva 5, Zagreb, s početkom u 19.30. U predstavljanju koje će voditi Dora Kosorčić Januš sudjeluju Dragan Damjanović, Zlatko Matijević i Omer Rak.

GSK Kerempuh: SMRT NA DOPUSTU
2024-04-19 20:00 - 21:45 | Satiričko kazalište Kerempuh, Prolaz Fadila Hadžića 7, Zagreb, Croatia (Local Name: Hrvatska)
Po romanu J.Saramaga ‘Kolebanje smrti’
Redatelj: Kokan Mladenović
U jednoj neimenovanoj državi na sedam mjeseci prestane postojati – smrt. Premda nestanak smrti isprva zvuči kao idealna situacija, svježe besmrtan narod ubrzo se mora nositi sa krizom zdravstva, ekonomije, pojavom kriminalnih organizacija i prijetnjama susjednih država. Ljudi i dalje normalno stare i oboljevaju, ali bez smrti samo se gomilaju na granici života, a i na granici države. Razotkrivaju se i igre moći vlade, Crkve i monarhije te njihovi prljavi poslovi. O državi se ne zna mnogo i tako ove uvijek relevantne teme postaju univerzalno primjenjive na bilo koje područje i povijesno razdoblje.
Autorska predstava „Smrt na dopustu“ nije izravna adaptacija Saramagova romana, već je kroz rad redatelja Kokana Mladenovića s ansamblom Kerempuha poprimila kontekst regionalnih prilika i tema kojima smo svakodnevno izloženi, zadržavajući Saramagovu neodređenost i satirični odmak. Dok se u romanu takva vrsta odmaka postiže autorovom osobitom vrstom pripovijedanja te brižljivo odabranim motivima oko kojih plete mrežu situacija, u našoj se predstavi taj isti dojam ostvaruje drugim sredstvima. Neka od njih su brechtovska gluma, pjesme i humor koji, osim iz komičnih situacija, proizlazi i iz britkih i svevremenskih dijaloga po uzoru na velikane komedije Groucha Marxa i Woodyja Allena.
Dramaturginja: Dora Delbianco
Autori adaptacije: Kokan Mladenović, Dora Delbianco, Mirta Mikloušić i ansambl predstave
Autor tekstova pjesama: Kokan Mladenović
Scenografkinja: Irena Kraljić
Kostimografkinja: Marita Ćopo
Scenski pokret: Pravdan Devlahović
Autorica glazbe: Irena Popović Dragović
Korepetitori: Viktor Čižić/Ana Krajnović (klavir)
Oblikovatelj svjetla: Martin Šatović
Suradnik za mađioničarske trikove: Domagoj Ivanković
Asistentica redatelja: Mirta Mikloušić
Asistentica dramaturginje: Adela Kulenović
Asistentica kostimografkinje: Katarina Božičević
Inspicijentica: Ena Subotić
U predstavi uživo sudjeluju glazbenici Franka Margeta (violončelo) i Viktor Čižić/Ana Krajnović (klavir)
Korišteno je izdanje ˝Kolebanje smrti˝ Joséa Saramaga u prijevodu Deana Trdaka i izdanju VBZ-a iz 2009. godine.
Igraju:
Smrt – Josipa Anković
Violončelist – Borko Perić
Premijer – Vilim Matula
Prijestolonasljednik – Hrvoje Kečkeš
Kardinal, veleposlanik, glavni ravnatelj televizije – Tarik Filipović
Glavna urednica, intendantica – Mia Begović
Dirigentica, veleposlanica – Ines Bojanić
Predstavnica maphije, ministrica informiranja i veza, ministrica turizma – Ana Maras Harmander
Nova intendantica, ministrica zdravstva – Mirela Videk Hranjec
Asistent glavne urednice, državni tajnik – Karlo Mlinar
Grobar, veleposlanik – Filip Detelić

71. Zagrebački festival
2024-04-19 21:00 - 23:00 | HoB, Slavonska avenija 6, Zagreb
Zagrebački festival održat će se 19. travnja 2024. u HoB-u (bivša City plaza Zagreb, Slavonska avenija 6)
Ulaznice možete kupiti OVDJE.

PRIČA MI SE PRIČA: DJED I REPA
2024-04-20 11:00 - 11:30 | Scena Ribnjak, Park Ribnjak 1, Zagreb, 10000, Croatia (Local Name: Hrvatska)
TEATAR POCO LOCO
Priča mi se priča: DJED I NAJVEĆA REPA U SVEMIRU
Redateljica: Renata Carola Gatica
Dramatizacija teksta: Dunja Fajdić i Maja Katić prema priči iz zbirke “Bajke za bolje sutra”
Glazba i songovi: Ana Franjić
Instrument: ukulele
Broj izvođača: 4
Uzrast: 3+
Djed i baka su tužni jer repa nije rodila. Što sad? Odluče posaditi Genijalno Mega Ogromno zrno i tako se konačno osladiti repicom. Ali jao! Iz tog neobičnog zrnarepa ne prestaje rasti sve dok ne preraste čak i planet Zemlju! Svi se čude. Čudi se djed, čudi se baka, čude se susjedi, čude se kumovi, čude se kokoši, krave, mačka, pas, pilići, purani, ma baš svi!
LUFTANJE SCENE RIBNJAK – mjesec popusta i stručne razmjene nezavisne scene donosi vam sve dječje predstave po promotivnoj cijeni od 4 eura

ATELJE NA RIBNJAKU
2024-04-20 16:00 - 18:00 | Centar mladih Ribnjak, Park Ribnjak 1, Zagreb, 10000, Croatia (Local Name: Hrvatska)
Dobro došli na tematske likovne radionice Ateljea na Ribnjaku!
Slikat ćemo i oslikavati zanimljive uporabne predmete raznim likovnim tehnikama.

Omiljene tematske art-radionice (crtanje, slikanje, kolaž, oslikavanje uporabnih predmeta i nakita). Ponesite doma unikatne radove!

Detalji radionice:
Termini: svake subote
Trajanje: 2 h
Vrijeme: 16.00 sati
Lokacija: Centar mladih Ribnjak, Park Ribnjak 1
Cijena: 50 eura / 4 dolaska
Drop-in radionica: 15 eura
E-mail: davorka.androic@gmail.com

GSK Kerempuh: PREDSJEDNICI&CA
2024-04-20 20:00 - 21:45 | Satiričko kazalište Kerempuh, Prolaz Fadila Hadžića 7, Zagreb, Croatia (Local Name: Hrvatska)
Autori teksta i dramaturzi: Tarik Filipović i Boris Svrtan
Redatelj: Tarik Filipović
Koprodukcija: Satiričko kazalište Kerempuh i FIJI grupa
Građanski stan. Večera za 5 uglednih gostiju. Pozivnicu su dobili ”bivši” – i to na poziv ”bivše”!
Predsjednici&ca iznimno je aktualna i britka komedija nastala prema tekstu Borisa Svrtana i Tarika Filipovića, a u režiji potonjeg Kerempuhovog mlađahnog veterana. Predsjednica i predsjednici okupljeni na večeri nude gledateljima manje ili više nutricionistički harmonizirane i bogate okuse, idealan omjer između slatkog, gorkog, ljutog i kiselog, a toplo je preporučamo gledateljima koje muči neutaživa glad, kao i onima koji su siti svega. I neće vam teško pasti na želudac, a ako i padne, imajte na umu da su državni poglavari žilavi momci, čak i kad su cure pa se duže žvakanje podrazumijeva.
Scenograf: Damir Medvešek
Kostimografkinja: Vedrana Rapić
Autor glazbe: Milorad Stranić
Oblikovatelj svjetla: Aleksandar Mondecar
Oblikovatelj zvuka: Damir Ključarić
Koreografkinja: Larisa Lipovac
Inspicijentice: Mirela Tihava i Ena Subotić
Koorinatorica u pripremi predstave: Jasna Rešić
Kreativni producent (za FIJI grupu): Mario Gigović
Igraju:
Franjo Tuđman – Tarik Filipović
Stjepan Mesić – Hrvoje Kečkeš
Kolinda Grabar – Kitarović – Ornela Vištica
Ivo Josipović – Siniša Miletić
Josip Broz Tito – Boris Svrtan
*Nepozvani gost – Dominik Milanović / Mladen Pilić

Predstava za odrasle: Delirij za dvoje, Žaba Teatar
2024-04-20 20:00 - 22:00 | Kulturni centar Travno, Božidara Magovca 17, Zagreb, 10010, Croatia (Local Name: Hrvatska)
subota, 20. travnja u 20,00 sati
Predstava Delirij za dvoje, Žaba Teatar
U predstavi Delirij u dvoje, dvoje supružnika zatvoreno u neki prostor dok vani bjesni građanski rat, raspravlja o kornjači i pužu, svađaju se i naizmjenično oplakuju prošlost i moguću budućnost, ali u situacijama u kojima svatko iz publike može pronaći poznate situacije iz života svog ili nečijeg, ima puno poruke i težnje za poboljšanjem. Ona i On raspravljaju o nebitnim stvarima, rasprava prelazi u svađu i eskalira u potpunu mahnitost.
Tijek svađe donekle rekonstruira njihovu prošlost, iako su u svim Ionescovim djelima granice realnog i nadrealnog vrlo nejasne, a likovi alegorijski pojednostavljenih imena (Ona i On), uprizoruju čitav spektar emocija, od euforije do pomračenja. Bitan element predstave je i humor.
Režija, scenografija, pokret i vizual: Ana Pogorelić i Luka Šatara
Glume: Ana Pogorelić i Luka Šatara
Glazba: Katarina Ranković
Cijena ulaznice 8,00 €, za umirovljenike i grupe od deset i više 7,00 €
Ulaznice u prodaji na blagajni KUC-a Travno i putem sustava ulaznice.hr

Predstava za djecu: Ribica Srebrica, Kazalište Budilica
2024-04-21 11:00 - 11:40 | Kulturni centar Travno, Božidara Magovca 17, Zagreb, 10010, Croatia (Local Name: Hrvatska)
nedjelja, 21. travnja u 11.00 sati: predstava za djecu Ribica Srebrica, Kazalište Budilica
U ovoj poznatoj, ali proširenoj priči, gledajući uživat će mali i veliki u morskoj čaroliji, lutkarskim i scenskim igrama.
U priču nas uvodi ribar Duje koji plovi u svojoj brodici. Slijedi zanimljiva igra ribica i ribice Srebrice. Nakon igre, ribice mole Srebricu da im pokloni po jednu ljusku, ali ona ih otjera ne želeći im dati svoje srebrene ljuščice. Ostaje tužna i sama. Odlazi potražiti odgovor zašto je nitko ne voli. Morsdke životinjice daju joj savjet: „Pokloni svakoj ribici po jednu ljusku, tada više nećeš biti najljepša riba u oceanu, ali ćeš biti ponovo sretna i svi će te voljeti.“
Prilazi joj plava ribica i zamoli za jednu ljuščicu. Srebrica joj odluči pokloniti najmanju ljusku samo da ju ostavi na miru.
Dolazi morski pas, Srebrica potraži spas. Dolaze u pomoć rak i ribice i uspijevaju je obraniti od morskog psa. Ona im nakon toga dijeli ljuske u znak zahvalnosti, jer je shvatila što je ljubav i pravo prijateljstvo.
Po motivima slikovnice „Ribica Srebrica“ Markusa Fristera
Režija, izrada lutaka, scene, kostimografija, izbor glazbe i songovi: Daniela Totić
Songovi i pjesma „Na pučini“ uglazbio : Toni Kottek
Vokali: Maja Mironović, Stošija Zrinski
Pjesma „Sreća“: Maja Rogić – Zbor „Kikići“
Koreografija: Stošija Zrinski
Glumci: Antonija Šašo, Daniela Totić, Alfred Posavac
Trajanje: 35 min
Dob: 3+
Cijena ulaznice 4,00 €, za grupe od deset i više djece 3,00 €
Ulaznice u prodaji na blagajni KUC-a Travno i putem sustava ulaznice.hr

GSK Kerempuh: GRUNTOVČANI
2024-04-21 20:00 - 22:40 | Satiričko kazalište Kerempuh, Prolaz Fadila Hadžića 7, Zagreb, Croatia (Local Name: Hrvatska)
Autor: Mladen Kerstner
Autor adaptacije: Boris Svrtan
Redatelji: Boris Svrtan i Rajko Minković
Popularna i omiljena dramska serija “Gruntovčani” autora Mladena Kerstnera u režiji Kreše Golika uvodila je brojne televizijske gledatelje u živopisan, autentičan i duhovit prikaz društvenoga života i mentaliteta “malog čovjeka” u fiktivnom podravskom selu.
U ovoj priči koja se događa u današnje vrijeme, u 21. stoljeću, zatičemo poznate i nezaboravne likove iz Kerstnerovog remek-djela – Dudeka, Regicu, Presvetlog, Cinobera, Martina, Matulu, Babicu, Besnoga, Greticu i druge – a svi se oni nalaze pred velikim izazovima novoga doba. Kada u njihov miran život u Gruntovcu bane državna tajnica Marinela Puvalo, predstavnica novog tipa hrvatskog kapitalizma, i donese megalomansku ideju o gradnji spojnice na europski koridor i industrijske zone, stvari se do te mjere uzburkaju da karakteri i mentalitet naših poznatih likova uz peripetije i međusobne sukobe dođu do punog izražaja.
Lektorica i jezična savjetnica: Ines Carović
Scenograf: Boris Svrtan
Scenograf suradnik: Branko Lepen
Kostimografkinja: Vedrana Rapić
Oblikovatelj svjetla: Aleksandar Mondecar
Autori glazbe: Glazbena družina Cinkuši, Živan Cvitković / Dubravko Ivančan i Ivica Kiš
Autor videa: Rajko Minkovic
Montažer videa: Leon Bjelinski
Autori fotografija: Ivan Posavec, Luka Dubroja
Inspicijentica: Mirela Tihava

Igraju:
Dudek – Matija Šakoronja
Regica – Mirela Videk Hranjec
Presvetli – Hrvoje Kečkeš
Jura / Rok Vađon / Štef – Josip Brakus
Cila – Mia Begović
Cinober – Boris Svrtan
Kata – Anita Matić Delić
Gretica – Nina Erak-Svrtan / Ana Maras Harmander
Matula – Filip Detelić
Roza/Babica – Ines Bojanić
Marinela Puvalo – Ornela Vištica
Besni – Luka Petrušić
Inženjer / Videk / Konobar – Karlo Mlinar
Martin – Ivica Zadro

U predstavi se koristi pjesma “Podravina ravna” skladatelja Živana Cvitkovića i tekstopisca Dubravka Ivančana u aranžmanu Glazbene družine Cinkuši i a cappella izvedbi Maje Posavec.
Spikerica TV vijesti: Zrinka Vrabec Mojzeš.
Spikerica Radija Gruntoval: Ines Bojanić.
Zahvaljujemo Ivanu Ivančanu na ustupljenim autorskim pravima.

Autorski koncert – Milko Kelemen – u povodu 100. obljetnice rođenja
2024-04-22 20:00 - 21:30 | Mala dvorana KD Vatroslava Lisinskog, Trg Stjepana Radića 4, Zagreb
Hrvatsko društvo skladatelja i Cantus d.o.o.
sa zadovoljstvom Vas pozivaju na
autorski koncert
Milko Kelemen
u povodu 100. obljetnice rođenja
Ponedjeljak 22. travnja 2024.
u 20.00 sati
Mala dvorana Vatroslava Lisinskog
Trg Stjepana Radića 4, Zagreb
Ulaz je slobodan uz obaveznu prethodnu najavu na mail: komunikacije@hds.hr
Veselimo se Vašem dolasku!
PROGRAM
Konstelacije
za orkestar
Mobile
za udaraljkaša solo
Requiem
za recitatora, šest violončela i veliki bubanj
Rontondo 1
za puhački trio
Radiant
za komorni ansambl
Cantus Ansambl
Berislav Šipuš, dirigent
Sreten Mokrović, recitator
Marko Mihajlović, udaraljke

Pozivnicu možete preuzeti OVDJE.

Večeri u Orisu: 3LHD - Park Kneževa "Stanovanje u gradu"
2024-04-23 18:00 - 20:00 | Oris House of Architecture, Kralja Držislava 3, Zagreb, 10 000, Croatia (Local Name: Hrvatska)
Pridružite nam se u utorak, 23. travnja 2024. u 18 sati u Oris Kući arhitekture (Kralja Držislava 3) na predavanju Večeri u Orisu: PARK KNEŽEVA – STANOVANJE U GRADU.
Govornici: Saša Begović, Studio 3LHD, Saša Bradić, NMPB Architekten, Neven Mikec, VMD Model, Irena Kolega, Dionaea vrtovi
Moderatori predavanja: Ivana Ergić, Af Zagreb, predstojnica Kabineta za Stanovanje, Maroje Mrduljaš, Af Zagreb, kustos i kritičar arhitekture i dizajna
Park Kneževa:
Park Kneževa pješačkim prolazom povezuje Branimirovu i Borninu ulicu i omogućuje pristup stambenim i javnim sadržajima u svojoj unutrašnjosti, podižući tako kvalitetu stanovanja cijelom susjedstvu. Unutar bloka smještene su tlocrtno i visinski razvedene zgrade okružene parkom, čiji su volumeni u interakciji s blokovskim zelenilom. Sadržajno objedinjuje nekoliko tipologija: stanovanje, poslovne prostore i urbani park.
Projekt se nalazi u tipičnom bloku zagrebačkog Donjeg Grada, u blizini željezničke pruge, omeđen Branimirovom, Borninom, Domagojevom i Erdödyevom ulicom. Riječ je o prostoru stambeno-industrijskog bloka bivše tvornice Nada Dimić i tvornice Penkala. Od zatvaranja tvornica 1990-ih, zgrade u zoni između dviju ulica su dotrajale i uklonjene. Time je stvoren veliki prazan prostor u samom središtu grada koji je omogućio kvalitetnu urbanističko-arhitektonsku intervenciju.
Analiza zagrebačke tradicije donjogradskih blokova, javnih prolaza koji su uvijek prisutni u njima, visokih zgrada i zelenila unutar blokova rezultirala je konceptom zelenog urbanog bloka. Kvaliteta zagrebačke blokovske strukture u središtu grada, koja je inspirirala projekt, omogućuje kvalitetan urbani život, jedinstven životni stil i kulturne mogućnosti unutar visoke urbane gustoće.
Projekt uključuje nekoliko različitih tipologija stanovanja. Dvoetažne kuće u nizu s predvrtom (tzv. townhouse) u mirnoj unutrašnjosti omogućuju vrlo kvalitetan život u dodiru s terenom. Tu su i stanovi s većim terasama koje povećavaju kvalitetu života na otvorenom, stanovi s velikim lođama, s pogledom na grad, te najveći stanovi na zadnjem katu, s terasama i pogledom na cijeli Zagreb. Jedan od posebnosti i dodatnih sadržaja u bloku je i dječji vrtić. Zgrada vrtića je izvedena kao poseban paviljonski objekt, u cijelosti izgrađen od drveta.
Studio 3LHD:
3LHD je usmjeren na integraciju različitih disciplina; arhitekture, urbanog i pejzažnog krajolika, dizajna i umjetnosti. Uz suvremen pristup arhitekturi svako se pitanje rješava kroz suradnju, znanje i iskustvo tima i suradnika iz različitih struka.
Projekti poput Mosta hrvatskih branitelja, hrvatskih paviljona na EXPO-u u Japanu i Španjolskoj, Rive u Splitu, sportske dvorane Bale, Zagrebačkog plesnog centra, Centra Zamet, Hotela Lone, Hotela LN Garden u Kini, Grand Park Hotela Rovinj, Kampusa Rimac i Karlovačkog slatkovodnog akvarija afirmirali su Studio ne samo u stručnim krugovima već i u širem krugu domaće i strane javnosti. 3LHD je za svoj rad primio niz domaćih i međunarodnih priznanja i nagrada.
Nakon zanimljivog predavanja i rasprave, ostanite na druženju u ugodnoj atmosferi, uz degustaciju vina!
Ulaz na predavanje je slobodan.

Panel Growing Together: Što čita generacija Z?
2024-04-23 18:30 - 19:30
Na Noć knjige, u utorak 23. travnja 2024., posjeti Panel Growing Together: Što čita generacija Z? koji će se održati u Knjižari Fraktura u 18:30 sati.
O čitateljskim navikama i drugim aktualnim temama generacije Z govorit će politička i socijalna epistemologinja, esejistica, kolumnistica i prevoditeljica Hana Samaržija i pisac Filip Rutić, a razgovor će moderirati pisac, novinar i urednik Luka Ostojić.
Pridruži se!

Tihomir Horvat, Noć knjige uz razgovor o zbirci pripovijedaka Penjači
2024-04-23 19:00 - 20:00 | KGZ Knjižnica Vjekoslava Majera, Trg Ivana Meštrovića 1, Zagreb, 10 000
KGZ – Knjižnica i čitaonica Vjekoslava Majera, Trg Ivana Meštrovića 1, Zagreb
U Noći knjige 23. travnja 2024., s početkom u 19 sati, uz zbirku pripovijedaka Tihomira Horvata PENJAČI i rečenicom iz knjige Snaga pripovijetke je moćna odgovara se na temu Noći knjige knjige 2024 – Kad je prizma kataklizma: knjige za izazovna vremena.
U programu sudjeluju Tihomir Horvat, Željka Horvat-Vukelja i Alenka Barišić.
Veselimo se vašem dolasku!

Izložba ŽELJKO ČURČIĆ – RETROSPEKTIVA 23/04-20/05
2024-04-23 19:00 - 22:00 | Kulturni centar Travno, Božidara Magovca 17, Zagreb, 10010, Croatia (Local Name: Hrvatska)
srijeda, 23. travnja 2024. u 19 sati
Galerija KUC-a Travno
Izložba
ŽELJKO ČURČIĆ – RETROSPEKTIVA
Nastavljajući modernističku estetiku autor je otvoren za sve stilsko-izražajne kombinacije. Njegovo htijenje podudara se s onim težnjama europske pa i svjetske umjetnosti gdje modernost uvijek podrazumijeva novo čitanje tradicije
Izložba se može razgledati do 20. svibnja, radnim danom od 10 do 19 sati.

Književne sudbine klasika: Ryūnosuke Akutagawa
2024-04-23 20:00 - 21:00
Na Noć knjige, u utorak 23. travnja 2024., posjeti književnu tribinu Književne sudbine klasika o jednom je od najznačajnijih i najoriginalnijih japanskih pisaca dvadesetog stoljeća Ryūnosukeu Akutagawi, koja će se održati u Knjižari Fraktura u 20 sati.
Knjigu Nada i strah Ryūnosukea Akutagawe objavila je nakladnička kuća Bodoni u prijevodu Voje Šindolića.
O autoru će govoriti prevoditelj i pjesnik Vojo Šindolić i novinar, urednik i scenarist Dean Šoša, a razgovor će moderirati Frakturina urednica Sanja Jovičić.
O knjizi:
Ryūnosuke Akutagawa jedan je od najznačajnijih i najoriginalnijih japanskih pisaca dvadesetog stoljeća. On je i jedan od najprevođenijih japanskih pisaca iz razdoblja između Prvog i Drugog svjetskog rata. Njegovu iznimno senzitivnom, kadikad gotovo morbidnom ili krajnje ekstravagantno humorističnom stilu vjerojatno su pridonijele i brojne životne nedaće i zdravstvene tegobe koje su ga pratile cijeloga života. (…) S pojavom Ryūnosukea Akutagawe priča kao žanr dobila je svoje mjesto i važnost u japanskoj modernoj književnosti. U doba ubrzane europeizacije japanskog društva Akutagawa je razvio hladnu i objektivnu poetiku pripovijedanja sjedinjujući zapadna i istočna književna iskustva u traganju za smislom čovjekove egzistencije u modernom društvu.
— Vojo Šindolić
Prema mojem mišljenju, najizrazitije svojstvo i najvažnija odlika njegove književnosti jesu izvanrednost i neponovljivost njegova stila: nevjerojatan pristup upotrebi japanskog jezika. Bez obzira na to koliko puta čovjek pročitao neka od njegovih najboljih djela, ne može se umoriti od takva profinjenog jezika. Akutagawa kao da je bio rođen za pisca kratkih priča, a pritom je napisao velik broj uistinu sjajnih.
— Haruki Murakami
Pridruži se!

Vizualne umjetnosti i baština u medijima: dan sjećanja na Ružicu Šimunović
2024-04-24 18:00 - 19:30 | Društvo arhitekata Zagreb, Trg bana Jelačića 3/I, Zagreb, 10000, Croatia (Local Name: Hrvatska)
Društvo povjesničara umjetnosti Hrvatske organizira jednogodišnji susret nazvan Vizualne umjetnosti i baština u medijima: dan sjećanja na Ružicu Šimunović – u počast likovnoj kritičarki Ružici Šimunović (Rijeka, 23. studenoga 1960. – Washington D.C., 27. travnja 2018.) – šestu godinu zaredom. Zbog sanacije potresnih oštećenja na zgradi u kojoj je sjedište DPUH-a, susret je ove godine ljubazno udomilo Društvo arhitekata Zagreb. Gošće susreta su Ana Krois i Sonja Batinić s Hrvatskoga radija, urednice dviju emisija – Kretanje točke i Iskustvo prostora – koje se u redovitom tjednom ritmu emitiraju na Prvom programu. Umjesto postavljanja pitanja i komentara zbivanja na likovnoj i arhitektonskoj sceni, u ovogodišnjem susretu urednice Ana Krois i Sonja Batinić će same odgovarati na pitanja o iskustvima u uređivanju tih specifičnih i iznimno važnih radijskih programa te komentirati izazove njihove medijske uloge.
Ana Krois (Zagreb, 1970.) preuzela je od Ružice Šimunović emisiju Kretanje točke i iznimno uspješno nastavila s redovitim tjednim ritmom radijske kronike koja se bavi „pitanjima u području vizualne umjetnosti, prati kritičke i teorijske prinose povijesti umjetnosti, usredotočuje se na aktualna događanja, projekte i izložbe na domaćoj te donosi teme s međunarodne scene“ (iz najave). U suši rubrika iz kulture, a posebno one likovne, emisija Kretanje točke je jedna od rijetkih otvorenih i dostupnih platformi za javno predstavljanje izložbenih događaja, umjetnikā i fenomena suvremene umjetnosti, kao i za medijsku prezentaciju istraživanjā s područja povijesti umjetnosti.
Sonja Batinić (Zagreb, 1976.) prva je urednica Iskustva prostora, emisije „o arhitekturi i dizajnu“, koju u najavi predstavlja: „kritički se osvrćemo na goruće prostorne probleme, dajemo uvid u recentna arhitektonska i dizajnerska ostvarenja i prakse, pratimo gostovanja stranih arhitekata i dizajnera u našoj zemlji, ali i ističemo naše domaće i međunarodne uspjehe.“ U emisiji su gostovali najveći hrvatski i brojni svjetski arhitekti i dizajneri, a kalendar događanja određuje ritam i sadržaje emisija, od prikaza godišnjih i bijenalnih smotri arhitekture i dizajna do dodjela strukovnih nagradā i prezentacije važnih projekata te rasprava o pravnim i strukovnim okvirima za njihovo provođenje.
O tome kako se točka kreće u eteru te kakvo je radijsko iskustvo prostora s urednicama Anom Krois i Sonjom Batinić razgovarat će Sanja Cvetnić i Irena Kraševac, organizatorice susretā.

Udri brigu na heklanje
2024-04-24 18:00 - 20:00 | Centar mladih Ribnjak, Park Ribnjak 1, Zagreb, 10000, Croatia (Local Name: Hrvatska)
Pridružite se nam se srijedom na radionici kukičanja i dopustite heklanju da bude vaša terapija i putovanje kroz vrijeme, oživljavajući sjećanja na naše korijene i pružajući nam trenutke unutarnjeg mira i harmonije. Uz to, slušamo stare ploče i audio knjige!
Osim što nas vraća u prošlost, heklanje je i svojevrsna terapija koncem, oaza mira u svijetu užurbanosti. Kroz ovu aktivnost, um se usredotočuje na stvaranje, isključujući brige i stres. Opuštajući ritam kukičanja djeluje kao meditacija, umirujući um i oslobađa napetost.
Prijave na radionicu: marina.curkovic@cmr.hr

RECYCLED
2024-04-24 19:00 - 21:00 | Galerija ULUPUH, Ilica 13, Zagreb, 10 000, Croatia (Local Name: Hrvatska)
Galerija ULUPUH, Ilica 13, Zagreb
Tematska, žirirana izložba Sekcije za produkt dizajn ULUPUH-a. Izlažu: Marko Ambroš, Kristina Antolić, Ana Armano Linta, Veljko Armano Linta, Janko Belaj, Ignacio Carlos Bellante, Zdenka Bilušić, Tea de Both, Martina Čičko Karapetrić, Ines Delač, Patrizia Dona, Vjeran Duvnjak, Igor Galaš, Luka Grubišić, Marijeta Hajdari Ereš, Sanja Jakupec, Ada Kezić, Nataša Knežević, Marijana Kostelac, Ana Kujundžić, Ela Leko, Marijeta Markovina, Miro Martinić, Alan Matuka, Nataša Mihaljčišin, Lidija Mikluš, Ljubomir Miščević, Zrinka Nedeljković, Zlatko Odrčić, Andrea Pavetić, Mario Periša, Ksenija Pilepić, Lili Poljak, Senija Radić i Vesna Karuza, Sanja Rocco, Milena Rogulj, Andrea Rosandić, Božidar Šaka, Mladen Šarić, Sanja Šebalj, Biserka Šipek, Jasna Štih Kapetanić, Mario Treščec, Martina Vrdoljak Ranilović, Klaudia Vukman, Bojana Vuksanović, Ines Zrnc Gregorina
Kustosica izložbe: Ksenija Foretić
Autorica izložbe i likovnog postava: Ada Kezić
Posjetitelji će izložbu moći razgledati do 9.svibnja 2024.

JazzHR festival: Fanni Pósa Quartet i Unleashed Cooperation
2024-04-24 19:30 - 22:00 | Mala dvorana KD Vatroslava Lisinskog, Trg Stjepana Radića 4, Zagreb
Jazz HR Sezona 2024. – 24. travnja Koncertna dvorana Vatroslava Lisinskog

Ulaznice za koncerte Fanni Posa Quarteta i Unleashed Cooperationa potražite u sustavu Entrio na ulaznice.hr

Ulaz na koncert Gabor Antal Trija te Jam session i službeni afterparty je slobodan.

GSK Kerempuh: TRAŽI SE NOVI SUPRUG
2024-04-24 20:00 - 21:45 | Satiričko kazalište Kerempuh, Prolaz Fadila Hadžića 7, Zagreb, Croatia (Local Name: Hrvatska)
Autor: Miro Gavran
Redatelj: Željko Königsknecht
˝Traži se novi suprug˝ neobični je spoj komedije karaktera i komedije situacije te pruža brojne mogućnosti glumcima za stvaranje atraktivnih likova. Središnji je lik udovica koja odluči pomoću tarot karata i novinskog oglasa pronaći novog muža koji bi trebao zadovoljiti idealne, dakle, nemoguće kriterije. Istodobno, njezin prvi susjed, usamljeni neženja, odlučuje se napokon oženiti. Da bi osvojio njezino srce dosjeti se zamoliti za pomoć prijatelja iz djetinjstva, kojega nagovori da se javi na oglas i odglumi nekoliko prosaca koji će biti jedan gori od drugog. Miro Gavran u ovom djelu s izrazitim simpatijama oslikava prepoznatljive junake naše svakodnevice koji nastoje ostvariti svoje snove i ambicije.
Dramaturg: Željko Königsknecht
Kostimografkinja: Tanja Rodd
Scenografkinja: Nina Mia Čikeš
Autor glazbe: Mario Mirković
Oblikovateljica svjetla: Vesna Kolarec
Asistent režije: Zvonko Benić
Umjetnički savjetnik: Zoran Mužić
Oblikovanje vizualnih komunikacija: Love, Ana studio i Dario Dević
Fotografkinja: Maja Kljajić
Igraju:
Anita Matić Delić
Damir Poljičak
Željko Königsknecht

Promocija: Đurđica Orepić, “Ironwoman: moja priča”
2024-04-25 19:00 - 20:00
U četvrtak 25. travnja 2024. posjeti promociju knjige poduzetnice i prve svjetske triatlonke AWA liste Đurđice Orepić Ironwoman: moja priča koja će se održati u dvorani Kaptol Boutique Cinema (Nova Ves 17, Zagreb) u 19 sati.
Uz autoricu, o knjizi će govoriti spisateljica Korana Svilar i privatna poduzetnica Nevena Rendeli Vejzović, a razgovor će moderirati Frakturin glavni urednik Seid Serdarević.
Pridruži se!

GSK Kerempuh: KROĆENJE GOROPADNICE
2024-04-25 20:00 - 21:30 | Satiričko kazalište Kerempuh, Prolaz Fadila Hadžića 7, Zagreb, Croatia (Local Name: Hrvatska)
Po motivima komedije Williama Shakespearea
Redateljica: Selma Spahić
Predstava „Kroćenje goropadnice” autorski je projekt baziran na kombiniranju različitih diskursa, stilova i izvora u želji da uđemo u dijalog s dramskim kanonom i svojom pozicijom u odnosu na njega danas.
Zašto uopće danas raditi ovu komediju? Po čemu je ovaj komad satiričan? Čemu se tadašnje društvo smijalo, a čemu mi danas? Što se sve krije iza naslova, ali i u samoj komediji? Ovo su samo neka od pitanja koja su nam bila polazišna točka za propitkivanje čuvene, ali i kontroverzne Shakespearove komedije “Kroćenje goropadnice” o kojoj je napisano mnoštvo različitih teorijskih tumačenja i kritičkih čitanja, često radikalno suprotstavljenih stajališta odnosno potrebe da Shakespearea i ovu komediju isključivo branimo ili napadamo.
Prema prijevodu Mate Marasa i Milana Bogdanovića
Dramaturginja: Emina Omerović
Scenograf: Matija Blašković
Kostimografkinja: Selena Orb
Koreografkinja: Ena Kurtalić
Autor glazbe: Nenad Kovačić
Oblikovatelj svjetla: Aleksandar Čavlek
Izrada maski: Miljenko Sekulić
Suradnica na predstavi: Slavenka Drakulić
Asistentica kostimografkinje: Marina Uroić
Inspicijentica: Mirela Tihava
Autorica fotografija: Jelena Janković
Prijevod balade „Okrutna goropadnica”: Mirza Purić
Nekoliko stihova je preuzeto iz prijevoda Andyja Jelčića

Dio izvedbenog teksta razvijen kroz improvizacije sa glumačkim ansamblom
Igraju:
Linda Begonja
Ines Bojanić
Borko Perić
Dražen Čuček
Marko Makovičić
Jakov Zovko

PREMIJERA: ANĐEO OD LEDA
2024-04-26 08:00 - 17:00, 2024-04-26 19:00 - 22:00 | Zagrebačko kazalište mladih, Teslina 7, Zagreb, grad Zagreb, 10000, Croatia (Local Name: Hrvatska)
Slavna politička TV novinarka, poznata po svojoj etičkoj beskompromisnosti, naglo prekida karijeru na vrhuncu i posvećuje se dobrotvornom radu u popravnom domu za djevojke, ne sluteći da je otvorila Pandorinu kutiju vlastitih trauma, a time uzburkala i traumatski talog cijele svoje obitelji… Zaplet dostojan kakvog suvremenog romana, ili scenarističke podloge za uzbudljivu mini TV seriju ili film. Anđeo od leda, autorski projekt mađarskog redatelja Árpáda Schillinga, u scenskom susretu aktera drame, napisane upravo za ansambl ZKM-a, spaja literarnu slojevitost i složenost s filmskom dinamikom i napetošću. Što se događa kad se plemeniti poriv za dobročinstvom podsvjesno hrani neprerađenom traumom i kakve su posljedice takvog pothvata? Kad naizgled savršeni životi i obiteljski odnosi počnu pucati po šavovima, kad se sunovrate u svoju suprotnost? Može li se kaosom ovladati, čak i ako se za tu borbu više nema snage? Podnaslov Anđela od leda – Pročišćavajuća moć dobrih namjera – u svakom je smislu ključni tematski putokaz ove priče naseljene čehovljevski rafiniranim likovima i popločane neminovnošću susreta s vlastitim srcem tame.
Glume: Nataša Dangubić, Filip Nola, Luka Knez, Veronika Moćan/ Elizabeta Brleković, Dado Ćosić, Nadežda Perišić Radović, Rakan Rushaidat, Petra Svrtan, Doris Šarić Kukuljica, Zoran Čubrilo, Nikolina Prkačin, Adrian Pezdirc, Dora Polić Vitez, Milivoj Beader te polaznice Učilišta ZKM-a

Ivana Penjak Kasavica: ambijentalna instalacija i radionica Poskoci i poskočice u Flori
2024-04-26 08:00 - 17:00 | HDLUDU, Šetalište kralja Zvonimira 32, Dubrovnik
U sklopu Godišnjeg programa Medijateke Flora od d 27. do 28. travnja u vrtu Florina doma biti će postavljena ambijentalna instalacija Ivane Penjak Kasavica. Od 10 do 16 sati oba dana odvijati će se radionica izrade poskoka pod vodstvom autorice.
Dobrodošli u Floru!

DANI TRAVNOG – PROGRAM
2024-04-26 08:00 - 2024-04-28 17:00 | Kulturni centar Travno, Božidara Magovca 17, Zagreb, 10010, Croatia (Local Name: Hrvatska)
Dragi susjedi i prijatelji, veselimo se skorašnjem druženju na Danima Travnog. Posebno smo ponosi na vizual koji nam je za ovu priliku izradila vrijedna i kreativna studentica grafičkog dizajna Dorotea Maretić, članica našeg novoosnovanog Kluba mladih KUC-a Travno.
Dođite uživati u bogatom programu i upoznati naše nove mlade snage!
PETAK, 26. 4. – KVART U BOJI
PLATO MAMUTICE
17 sati KVART U BOJI, završno bojanje odzračnika
17 sati GRAFFITI SU UMJETNOST, radionica uz prijave (10 – 16 godina)
18 sati CURA I DEČKO, koncert
SUBOTA, 27. 4. – SUSJED, KAJ IMA?
PARK POKRAJ ISTOČNOG ULAZA U KUC TRAVNO
15 – 16 sati ODGOJ S GLAZBOM, radionica (0 – 7 godina)
15 – 16 sati MAKRAME, radionica uz prijave (10 – 15 godina)
15 – 19 sati ARTS & CRAFTS, izložba rukotvorina
15 – 19 sati 3 SLIKARICE, izložba likovnih radova u Galeriji Atomsko sklonište
15 – 19 sati BUVLJAK, susjedska razmjena
16 – 17 sati TRAVNO IZ MAŠTE, radionica (6 – 12 godina)
17 – 18 sati ŽIVOTINJE IZ ŠEŠIRA, radionica (3 – 7 godina)
16 – 22 sati SUSJEDI NA SCENI, nastupi susjeda i prijatelja Travnog
18 – 19 sati SRCOVEZ, međugeneracijska radionica
19.30 sati ZAŠTO JE NEKO DRVEĆE ZIMZELENO?, pričanje priče pod brezom
17 i 20 sati LETEĆA REVIJA TRIKO CIRKUSA, predstava u Dvorani KUC-a Travno (ulaznice na blagajni)
ŠAHOVSKI TURNIR, prostor MO Travno (informacije i prijave na 098/ 163 – 3837)
NEDJELJA, 28. 4.
TURNIR U BELI, prostor MO Travno (informacije i prijave na 091/ 519 – 4642)
TURNIR U CATANU, prostor MO Travno (informacije i prijave na 091/ 330 – 3768)
PUB KVIZ (informacije i prijave na 091/ 330 – 3768)
19 sati JURJEVSKI KRIJES, livada kod boćališta (HKD „Braće Radić“)
LUNAPARK, Park Travno (sva tri dana)
Prijave za radionice na 01/66-01-626 radnim danom od 9 do 15 sati do 23. travnja 2024.

Smart landscapes 2: Renewable and Sustainable
2024-04-26 09:00 - 20:00 | Institut Liszt, Augusta Cesarca 10, Zagreb, Augusta Cesarca 10, Zagreb, Zagreb, 10 000, Croatia (Local Name: Hrvatska)
O konferenciji:
Može li AI (umjetna inteligencija) generirati održivi krajobraz? Kakvi su to energetski krajobrazi i koja je uloga krajobraznih arhitekata u njihovom stvaranju? Koje su nove tehnike u urbanim sredinama za ublažavanja klimatskih promjena i znate li kako to rade u vrtovima Schönbrunna? Koji su to novi projekti krajobrazne arhitekture u Nizozemskoj?
Sve to saznajte na konferenciji Smart landscapes 2: Renewable and Sustainable!
Kako bismo se priključili svjetskim trendovima, ovom konferencijom obilježavamo Travanj – Svjetski mjesec krajobrazne arhitekture, a 26.4., Svjetski dan obnovljivih izvora energije. Obilježavanje mjeseca krajobrazne arhitekture započelo je 2006. godine, kada je Međunarodna federacija krajobraznih arhitekata – IFLA (International Federation of Landscape Architects) proglasila mjesec travanj svjetskim mjesecom krajobrazne arhitekture. Svjetski dan obnovljivih izvora energije obilježava se svake godine 26. travnja, na dan černobilske nuklearne katastrofe koja se dogodila 1986., s ciljem da se osvijesti potreba za istraživanjem i primjenom obnovljivih izvora energije – vjetra, sunca, vode, biomase, geotermalnih izvora.
Skup je otvoren za širu javnost, a od strukovne zajednice za krajobrazne arhitekte, arhitekte, geodete, građevinare, sociologe, urbaniste, ekonomiste, biologe, šumare, bankare i sve sudionike koji sudjeluju posredno ili neposredno u planiranju, projektiranju i održavanju krajobraza i urbanih sredina. Na konferenciji će govoriti renomirani predavači iz Mađarske, Austrije, Švedske, Ruande, Engleske, Nizozemske, Filipina, Slovenije, Srbije i Crne Gore.

Ulaz je slobodan ali je potrebno rezervirati svoje mjesto eo 23.4.3024. Više o prijavama na www.hdka.hr

Tečaj keramike u Ribnjaku
2024-04-26 17:30 - 20:00 | Centar mladih Ribnjak, Park Ribnjak 1, Zagreb, 10000, Croatia (Local Name: Hrvatska)
Pridružite se Tečaju keramike koju Centar mladih Ribnjak provodi u suradnji s Perunovim kolom. Uronite u zemljani svijet i jednu od najterapeutskih aktivnosti na svijetu, a doma ponesite svoj ručni rad. Cilj radionice je napraviti predmet koji ćete moći koristiti u vlastitom kućanstvu.
